text: Færgelukning reddet fra fyringer
  29 april 2014 kl. 16.58
  DFDS havde lagt op til fyringer i forbindelse med lukningen af Englandsruten, men forhandlinger har sikret job til alle 130 ansatte om bord og på land på ruten.
  Besætningen om bord på 'Sirena Seaways', som er Englandsbådens officielle navn, er i dag blevet orienteret ved personlige samtaler og informationsmøder om bord på skibet. De kan alle trøste sig med, at de får job et andet sted, men det var der ikke lagt op til i første omgang.
  - Udgangspunktet for DFDS var, at lukningen desværre ville medføre en række opsigelser. Men rederiet har vist både ansvar og samarbejdsvilje, så vi har i tæt samarbejde fundet frem til en løsning, hvor alle, der ønsker det, kan fortsætte i job i DFDS, siger formanden for Dansk Metals Maritime Afdeling, Ole Philipsen i en pressemeddelelse.
  Besætningsmedlemmer fra 'Sirena Seaways' vil i perioden fra 1. maj og frem til 1. oktober blive flyttet til andre skibe, hvor der måtte mangle personale.
  